Det internationale kreditvurderingsinstitut Moody's varslede torsdag, at ni danske banker, heriblandt Spar Nord Bank, risikerer at få nedjusteret deres kreditvurdering. Det sker efter at Moody's har gennemgået 114 europæiske banker. En nedjustering af kreditvurderingen vil betyde, at Spar Nord vil skulle betale mere, når banken skal låne penge. Men bankens direktør, Lasse Nyby, forventer dog ikke, at det vil få alvorlige konsekvenser. - Når vi kigger på, hvad der er for argumenter, de bruger for at bankerne skal nedjusteres; økonomien i europa, vores eksponering mod europæisk statsgæld, så må vi sige, at det er ikke noget, der rammer os. Vi er en typisk danskbaseret bank, som har vores aktiver og aktiviteter her, så vi har altså svært ved at se, at det her skal ramme os ret meget, siger Lasse Nyby.
Den nordjyske bank frygter ikke at få nedjusteret sin kreditvurdering.